**BESKYD RALLYE 2015– jedinečné múzeum na kolesách**

V termíne **23.-26.7. 2015** sa uskutoční už **18. ročník** tradičnej medzinárodnej prehliadky historických vozidiel s názvom Beskyd rallye. Toto stretnutie historických vozidiel vyrástlo na **najväčšie svojho druhu na Slovensku i v Čechách.** Privíta viac než 150 posádok z celej Európy a po prvý krát je súčasťou **Rallye Europe Centrale** z nášho partnerského klubu vo Francúzskom meste L´Isle-Adam.

Tento rok budú mať účastníci Beskyd rallye, vďaka **spolupráci s Moravsko-Sliezskym krajom** a  partnerskými mestami a obcami, možnosť v rámci bohatého sprievodného programu navštíviť zaujímavé technické pamiatky a rekreačné strediská.

**Prvá etapa** preteku začína **v piatok 24.7.** o **8:30** štartom z **Malenovíc**. Po ceste do **Ostravy** bude kolóna vozidiel prechádzať cez obce **Pržno, Baška, Staré město, Frýdek-Místek, Sedliště, Kaňovice, Václavovice a Šenov** až sa dostane do areálu **Landek park**, kde sa zdrží od **10:00 do 13:00**.

Nasledujúcou zastávkou je **Dolní oblast Vítkovice**, kde si budú môcť návštevníci obzrieť výstavu veteránov v čase od **14:00–16:30**. Potom sa cez obce **Paskov, Žabeň, Sviadnov a Frýdek-Místek** bude pokračovať až do mesta **Frýdlant nad Ostravicí,** kde **od 17:30 až do 18:30** zaplnia naleštené vozidlá parkovisko pred kultúrnym domom. Odtiaľ sa pôjde do cieľa tejto etapy-naspäť do **Malenovíc**.

**V sobotu 25.7.** štartuje **druhá etapa Beskyd rallye** opäť z **Malenovíc** a vedie cez **Lubno, Pražmo, Raškovice, Vyšní Lhoty, Komorní Lhotku, Hnojník, Střítež, Třinec, Jablúnkov, Mosty u Jablunkova, Milošovú, Čadcu a Oščadnicu** až do strediska **SNOW PARADISE Veľká rača – Dedovka.** Tam je pre účastníkov preteku pripravená v čase od **10:00–13:00** adrenalínová zábava a pre návštevníkov strediska možnosť pokochať sa jednotlivými exponátmi veľkolepého múzea na kolesách.

Zo zjazdovky sa potom vozidlá odoberú do **Oščadnice** na námestie. To budú skrášľovať v čase od **12:30-13:30** a odtiaľ sa vydajú ďalej do **Krásna nad Kysucou**, kde je pripravený obed spojený s výstavou na námestí. V Krásne sa veterány zdržia v čase od **13:00–15:00**. Poobede nasleduje zastávka na pešej zóne v **Čadci** (**15:00- 15:30**) a po nej už tradičná **súťaž elegancie v Turzovke**. Tento krát bude spojená so **slávnostným otvorením zberateľského múzea**. V Turzovke bude vysoká koncentrácia krásnych historických vozidiel od **15:30 až do 17:30**, neskôr sa presunie na **Staré Hamry-Samčanku** (**17:30-18:00**) a odtiaľ naspäť do **Malenovíc**, kde o **21:00** začne slávnostné **ukončenie a vyhodnotenie celého podujatia** za prítomnosti zástupcov krajskej a miestnej samosprávy zo Slovenska aj Česka.

Zároveň si počas celého trvania preteku môžete obzrieť jednotlivé zúčastnené vozidlá aj **vždy ráno a večer na parkovisku pred hotelom Petr Bezruč**.

Tešíme sa na stretnutie!

Bc. Rebeka Dostálková

P.R. manager

**www.beskydrallye.com**